Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu tuote-eritelmän muun kuin vähäisen muutoksen hyväksymistä koskevan hakemuksen julkaiseminen

(2022/C 397/11)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”Robiola di Roccaverano”

EU-nro: PDO-IT-0024-AM03 – 11.4.2022

SAN (X) SMM ( )

1. Hakijaryhmä ja oikeutettu etu

Consorzio per la Tutela del Formaggio Robiola di Roccaverano (Robiola di Roccaverano -juuston suojelukonsortio), Via Roma 8, 14050 Roccaverano (AT); varmennettu sähköposti: robioladiroccaverano@pec.it

Robiola di Roccaverano -juuston suojelukonsortion muodostavat Robiola di Roccaverano -juuston tuottajat. Yhdistys on 14. lokakuuta 2013 annetun maa- ja metsätalous- sekä elintarvikeministeriön asetuksen nro 12511 13 §:n 1 momentin nojalla oikeutettu muutoshakemuksen tekemiseen.

2. Jäsenvaltio tai kolmas maa

Italia

3. Tuote-eritelmän kohta, jota / kohdat, joita muutos koskee

☒ Tuotteen nimi

☐ Tuotteen kuvaus

☒ Maantieteellinen alue

☐ Alkuperätodisteet

☒ Tuotantomenetelmä

☒ Yhteys maantieteelliseen alkuperään

☒ Merkinnät

☐ Muu (täsmennettävä)

4. Muutoksen/muutosten tyyppi

☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

Nimi tai nimet

— Muutos koskee tuote-eritelmää ja yhtenäistä asiakirjaa. Tuote-eritelmän 1 artiklassa ja yhtenäisen asiakirjan 1 kohdassa oleva nimi ”Robiola di Roccaverano” muutetaan muotoon ”Robiola di Roccaverano” / ”Roccaverano”. Kumpaakin voi käyttää samalla tavalla. Siksi ilmaus ”Roccaverano” on lisätty ilmauksen ”Robiola di Roccaverano” rinnalle tuote-eritelmässä ja yhtenäisessä asiakirjassa.

Voimassa oleva seuraava teksti:

””Robiola di Roccaverano””

on muutettu seuraavaan muotoon:

””Robiola di Roccaverano” / ””Roccaverano””

Robiola di Roccaverano -tuotteesta tai Roccaverano-tuotteesta (ehdotettu vaihtoehtoiseksi nimeksi) on tullut niin tunnettu ja kuluttajien arvostama, että se tunnetaan pelkästään nimellä ”Roccaverano”. Sen vuoksi nimen eteen ei enää tarvitse liittää sanaa ”robiola” tuotteen ja sen ominaisuuksien tunnistamiseksi. Nimen nykyinen käyttö maatalouselintarvikealan toimijoiden (tuottajat, jakelijat, ravintolat) ja kuluttajien keskuudessa olisi tunnustettava, sillä kyseiset toimijat viittaavat tuotteeseen jo nyt tavallisesti nimellä ”Roccaverano”. SAN-nimen ”Roccaverano” lisääminen osoittaisi selkeämmin tiiviin yhteyden alueeseen. Tämä käytäntö on levinnyt laajalti Robiola di Roccaverano -juuston / Roccaverano-juuston erottamiseksi paremmin muista maitotuotteista, joita myydään markkinoilla ”robiolana”. Tällöin viitataan yleensä pastöroidusta lehmänmaidosta valmistettuun juustoon, joka on hyvin erilaista kuin SAN-tuote.

Maantieteellinen alue

— Tuote-eritelmän 3 artiklan ja yhtenäisen asiakirjan 4 kohdan muuttaminen. Cartosion kunta, josta vain osa sisältyy nykyisin maantieteelliseen alueeseen, on lisätty siihen kokonaisuudessaan.

Voimassa oleva seuraava teksti:

”Maantieteellinen alue käsittää seuraavat kunnat Astin maakunnassa: Bubbio, Cessole, Loazzolo, Mombaldone, Monastero Bormida, Olmo Gentile, Roccaverano, San Giorgio Scarampi, Serole ja Vesime; Alessandrian maakunnassa: Castelletto d’Erro, Denice, Malvicino, Merana, Montechiaro d’Acqui, Pareto, Ponti, Spigno Monferrato sekä Erro-joen vasemmalla rannalla sijaitseva osa Cartosion kuntaa.”

on muutettu seuraavaan muotoon:

”Maantieteellinen alue käsittää seuraavat kunnat Astin maakunnassa: Bubbio, Cessole, Loazzolo, Mombaldone, Monastero Bormida, Olmo Gentile, Roccaverano, San Giorgio Scarampi, Serole ja Vesime; Alessandrian maakunnassa: Cartosio, Castelletto d’Erro, Denice, Malvicino, Merana, Montechiaro d’Acqui, Pareto, Ponti ja Spigno Monferrato.”

Lisäämällä koko Cartosion kunta korjataan suojattua alkuperänimitystä koskevassa alkuperäisessä hakemuksessa oleva virhe. Pinnanmuodon ja maiseman osalta Erro-joen rannat Cartosion kunnassa eivät eroa toisistaan merkittävällä tavalla. Lisäksi maatalouden näkökulmasta ja etenkin laidunten, rehukasvien ja viljelykäytäntöjen osalta Cartosio kokonaisuudessaan ei eroa Robiola di Roccaverano -juuston / Roccaverano-juuston tuotantoalueen muista kunnista.

Cartosion kunnassa käytössä oleva maatalousmaa on pääasiassa ruohoaluetta (38 prosenttia sekaniittyjä), mitä voidaan käyttää perusteena muutoshakemukselle, ottaen erityisesti huomioon tämän maitotuotteen valmistuksessa käytettävien vuohitilojen pysyvä luonne ja maatalouden matala intensiteetti. Yhteys maatalouteen ja tuotantoon löytyy myös Cartosion kunnasta. Lukuisilla tiloilla, jotka sijaitsevat pääosin Robiola di Roccaverano -juuston / Roccaverano-juuston tuotantoalueella, on maa-alueita siinä Cartosion kunnan osassa, joka ei kuulu nykyisen eritelmän kattamaan alueeseen. Kyseiset maa-alueet ovat sekaniittyjä, joita käytetään sellaisen rehun tuotantoon, jolla on samat ominaisuudet kuin Robiola di Roccaverano -juuston / Roccaverano-juuston tuotannossa käytetyllä rehulla.

Tuotantomenetelmä

— Tuote-eritelmän 4 artiklan ja yhtenäisen asiakirjan 3.3 kohdan muuttaminen raaka-aineiden osalta.

Voimassa oleva seuraava teksti:

”4 artikla Tuotantomenetelmä ”Robiola di Roccaverano” -juusto valmistetaan täysrasvaisesta raakamaidosta, jota saadaan ainoastaan tuotantoalueelta Roccaverano- ja Camosciata Alpina -rotujen vuohista ja niiden risteytyksistä, Pecora delle Langhe -rodun lampaista ja Piemontese- ja Bruna Alpina -rotujen lehmistä ja niiden risteytyksistä. Maito annostellaan seuraavasti: täysrasvainen vuohen raakamaito joko sellaisenaan tai sekoitettuna eri suhteissa siten, että sen osuus on vähintään 50 prosenttia, lehmän- ja/tai lampaanmaitoon, joiden osuus on enintään 50 prosenttia; maidon on oltava peräisin perättäisistä lypsyistä, jotka on suoritettu 24–48 tunnin aikana. Etiketissä on aina ehdottomasti ilmoitettava juuston valmistuksessa käytettyjen maitotyyppien prosentuaaliset osuudet. Vuohien ja lampaiden ravinto perustuu laiduntamiseen 1. maaliskuuta ja 30. marraskuuta välisenä aikana sekä tuore- ja/tai kuivarehuun ja tuoreisiin tai jalostettuihin viljanjyviin, palkokasveihin ja öljykasveihin. Niitty-, ruoho- ja metsälaidunlohkot on merkittävä valvontaelimen ylläpitämään rekisteriin. Lehmien ravinto perustuu laiduntamiseen sekä tuore- ja/tai kuivarehuun ja tuoreisiin tai jalostettuihin viljanjyviin, palkokasveihin, öljykasveihin. Eläinten ruokinnassa käytettävän rehun on oltava yli 80-prosenttisesti peräisin tuotantoalueelta. Maissisäilörehun ja tuoresäilörehun käyttö on kiellettyä. Eläinten ravinto ei saa sisältää muuntogeenisiä organismeja. Juuston valmistuksessa ei saa käyttää maitoa, joka on peräisin sellaisilta karjatiloilta, joilla ei ole laidunmaata.”

on muutettu seuraavaan muotoon:

”4 artikla Tuotantomenetelmä ”Robiola di Roccaverano” -juusto / ”Roccaverano”-juusto valmistetaan täysrasvaisesta raakamaidosta, jota saadaan ainoastaan tuotantoalueelta Roccaverano- ja Camosciata Alpina -rotujen vuohista ja niiden risteytyksistä; maidon on oltava peräisin perättäisistä lypsyistä, jotka on suoritettu 24–48 tunnin aikana. Vuohien ravinto perustuu laiduntamiseen 1. maaliskuuta ja 30. marraskuuta välisenä aikana sekä tuore- ja/tai kuivarehuun ja tuoreisiin tai jalostettuihin viljanjyviin, palkokasveihin ja öljykasveihin. Niitty-, ruoho- ja metsälaidunlohkot on merkittävä valvontaelimen ylläpitämään rekisteriin. Eläinten ruokinnassa käytettävän rehun on oltava yli 80-prosenttisesti peräisin tuotantoalueelta. Maissisäilörehun ja tuoresäilörehun käyttö on kiellettyä. Eläinten ravinto ei saa sisältää muuntogeenisiä organismeja. Juuston valmistuksessa ei saa käyttää maitoa, joka on peräisin sellaisilta karjatiloilta, joilla ei ole laidunmaata.”

Ajan myötä tapahtunut kehitys osoittaa, että alueella harjoitettava vuohenkasvatus on pääasiassa osittain laajaperäistä ja että alkuperäisten rotujen, kuten Roccaverano-vuohien, määrä on kasvanut merkittävästi. Eritelmän muutoksella, joka koskee pelkkään vuohenmaitoon siirtymistä, tunnustetaan todellinen tilanne.

Vuosikymmenten ajan ”Robiola di Roccaverano” -juuston / ”Roccaverano”-juuston valmistuksessa on käytetty hyvin vähän lampaan- tai lehmänmaitoa, vaikka juustoja on valmistettu enemmän ja siten maitoakin on käytetty enemmän. Sekamaidon käyttöaste on lähes nolla. Koska lehmien määrä on vähentynyt sekä lypsykarjan että lihakarjan osalta ja lampaita on ”Robiola di Roccaverano” -juuston / ”Roccaverano”-juuston tuotantoalueella hyvin vähän, sekamaidon tuotantoa ei juurikaan ole.

Muutos korostaa myös vuohien kasvatuksen myönteistä vaikutusta ekosysteemiin: kasvatus auttaa ylläpitämään tyypillistä ja herkkää laidunmaisemaa sekä suojaamaan eroosiolta ja luonnon monimuotoisuuden häviämiseltä pitämällä laitumet ja niityt hyvässä kunnossa.

Tässä kehityksessä korostuu myös harvinaisen Roccaverano-vuohirodun asteittainen elpyminen. Kyseinen rotu on toinen tuote-eritelmässä tunnustetuista kahdesta rodusta; toinen on Camosciata-rotu.

Yhteys maantieteelliseen alkuperään

— Tuote-eritelmän 7 artiklan ja yhtenäisen asiakirjan 5 kohdan muuttaminen maantieteelliseen alkuperään liittyvän yhteyden osalta. Muutos koskee erityisesti maantieteellisen alueen erityisyyttä koskevan osan viimeistä kohtaa. Nimen muuttamisen lisäksi muutetaan raaka-aineita koskevaa kohtaa poistamalla viittaukset lampaisiin ja lehmiin.

Voimassa oleva seuraava teksti:

”– – Tämän rehukasvivalikoiman sisältämien ravintoaineiden suhde on luonnostaan tasapainossa hiilihydraattien, proteiinien ja vitamiinien osalta, jolloin lampaiden, vuohien ja nautojen kasvatukseen saatava rehuravinto on korkealaatuista. Runsasaromisen kasvillisuuden erityisominaisuudet siirtyvät luonnollisesti myös maitoon, minkä vuoksi ”Robiola di Roccaverano” -juuston tuoksu erottaa sen kaikista muista juustoista. Lampaat ja vuohet laiduntavat myös metsissä, mikä on tärkeää maaperän suojelun kannalta ja suojaa myös eläimiä kesän kuumuudelta.”

on muutettu seuraavaan muotoon:

”– – Tämän rehukasvivalikoiman sisältämien ravintoaineiden suhde on luonnostaan tasapainossa hiilihydraattien, proteiinien ja vitamiinien osalta, jolloin vuohien kasvatukseen saatava rehuravinto on korkealaatuista. Runsasaromisen kasvillisuuden erityisominaisuudet siirtyvät luonnollisesti myös maitoon, minkä vuoksi ”Robiola di Roccaverano” -juuston / ”Roccaverano”-juuston tuoksu erottaa sen kaikista muista juustoista. Vuohet laiduntavat myös metsissä, mikä on tärkeää maaperän suojelun kannalta ja suojaa myös eläimiä kesän kuumuudelta.”

Merkinnät

— Tuote-eritelmän 8 artiklan ja yhtenäisen asiakirjan 3.7 kohdan muuttaminen. Muutoksella muutetaan merkintöjä koskevaa kohtaa vastaamaan nimeä ja raaka-aineita koskevia muutoksia.

Voimassa oleva seuraava teksti:

Tuote-eritelmä ”Kulutukseen saatettaessa juustoon on kiinnitettävä pakkauksen sulkeva tarrasinetti, jossa on tyylitellyn ”R”-kirjaimen sisältävä logo. Ruskealla isolla ”R”-kirjaimella tyylitellyssä graafisessa tunnuksessa on kuvattuna Roccaveranon kunnan historiallista tornia muistuttava sakaraharjainen torni; ”R”-kirjaimen lenkissä on ”Robiola di Roccaverano” -juusto, ja kirjaimen tukijalan alla olevan väriltään vihreän ja vaaleankeltaisen/vaaleanvihreän koristeen on tarkoitus kuvata Langan kukkuloille ominaisia kumpuilevia niittyjä. Tunnusta ympäröi tummanvihreä kehä, jossa on valkoisin suuraakkosin teksti ”ROBIOLA DI ROCCAVERANO” ja keskellä alhaalla tyylitelty pieni valkoinen kukka. Tunnus on painettu valkoiselle pohjalle. Logon alaosaan merkitään tuottajayrityksen tunnistekoodi ja etiketin juokseva numero okranväriselle pohjalle, kun Robiola di ”Roccaverano” -juusto on valmistettu yksinomaan vuohenmaidosta, ja valkoiselle pohjalle, kun juusto on valmistettu sekamaidosta. Etiketissä on aina ehdottomasti ilmoitettava käytettyjen maitotyyppien prosentuaaliset osuudet. Vasta tämän sinetin kiinnittämisen jälkeen tuote voidaan saattaa markkinoille suojatulla alkuperänimityksellä ”Robiola di Roccaverano”. Kukin yksittäinen juusto saatetaan kulutukseen kokonaisena, pakattuna ja sinetillä varustettuna. Jos ”Robiola di Roccaverano” -juusto siirretään pakkaamattomana kypsytettäväksi ja/tai jälkikypsytettäväksi tuotantoalueella sijaitsevalle kypsyttäjälle, sen mukana on toimitettava asiakirja, jossa esitetään a) vuohenmaidosta valmistettujen juustojen lukumäärä ja/tai sekamaidosta valmistettujen juustojen lukumäärä b) sanat ”Robiola di Roccaverano”; c) EU:n tunnusten lukumäärä ja sarjanumerot.”

Yhtenäinen asiakirja ”Kulutukseen saatettaessa juustoon on kiinnitettävä pakkauksen sulkeva tarrasinetti, jossa on tyylitellyn ”R”-kirjaimen sisältävä logo. Ruskealla isolla ”R”-kirjaimella tyylitellyssä graafisessa tunnuksessa on kuvattuna Roccaveranon kunnan historiallista tornia muistuttava sakaraharjainen torni; ”R”-kirjaimen lenkissä on ”Robiola di Roccaverano” -juusto, ja kirjaimen tukijalan alla olevan väriltään vihreän ja vaaleankeltaisen/vaaleanvihreän koristeen on tarkoitus kuvata Langan kukkuloille ominaisia kumpuilevia niittyjä. Tunnusta ympäröi tummanvihreä kehä, jossa on valkoisin suuraakkosin teksti ”ROBIOLA DI ROCCAVERANO” ja keskellä alhaalla tyylitelty pieni valkoinen kukka. Tunnus on painettu valkoiselle pohjalle. Logon alaosaan merkitään tuottajayrityksen tunnistekoodi ja etiketin juokseva numero okranväriselle pohjalle, kun Robiola di Roccaverano -juusto on valmistettu yksinomaan vuohenmaidosta, ja valkoiselle pohjalle, kun juusto on valmistettu sekamaidosta. Etiketissä on aina ehdottomasti ilmoitettava käytettyjen maitotyyppien prosentuaaliset osuudet. Kukin yksittäinen juusto saatetaan kulutukseen kokonaisena, pakattuna ja sinetillä varustettuna.”

on muutettu seuraavaan muotoon:

Tuote-eritelmä ja yhtenäinen asiakirja ”Kulutukseen saatettaessa juustoon on kiinnitettävä pakkauksen sulkeva tarrasinetti, jossa on SAN-logo. Logon alaosaan merkitään tuottajayrityksen tunnistekoodi ja etiketin juokseva numero okranväriselle pohjalle. Vasta tämän sinetin kiinnittämisen jälkeen tuote voidaan saattaa markkinoille suojatulla alkuperänimityksellä ”Robiola di Roccaverano” tai suojatulla alkuperänimityksellä ”Roccaverano”. Etiketissä on ilmoitettava kypsyttäjän/pakkaajan nimi, yrityksen nimi ja osoite. Muiden kuin nimenomaisesti mainittujen luonnehdintojen lisääminen on lisäksi kiellettyä. Nimiin, yrityksiin tai tuotemerkkeihin viittaavat merkinnät ovat kuitenkin sallittuja, kunhan ne eivät ole luonteeltaan mainostavia tai kuluttajaa harhaan johtavia. Lisäksi on sallittua käyttää muita totuudenmukaisia ja todennettavissa olevia viittauksia, jotka ovat voimassa olevien säännösten nojalla sallittuja ja jotka eivät ole ristiriidassa tuote-eritelmän tarkoituksen ja sisällön kanssa. Kukin yksittäinen juusto saatetaan kulutukseen kokonaisena, pakattuna ja sinetillä varustettuna. Jos ”Robiola di Roccaverano” -juusto / ”Roccaverano”-juusto siirretään pakkaamattomana kypsytettäväksi ja/tai jälkikypsytettäväksi tuotantoalueella sijaitsevalle kypsyttäjälle, sen mukana on toimitettava asiakirja, jossa esitetään ilmaisu ”Robiola di Roccaverano” tai ”Roccaverano”, valmistettujen juustojen lukumäärä, EU:n tunnusten lukumäärä ja niiden sarjanumerot. SAN-logo muodostuu tyylitellystä ”R”-kirjaimesta: Ruskealla ”R”-kirjaimella tyylitellyssä graafisessa tunnuksessa on kuvattuna Roccaveranon kunnan historiallista tornia muistuttava sakaraharjainen torni; ”R”-kirjaimen lenkissä on ”Robiola di Roccaverano” -juusto / ”Roccaverano”-juusto, ja kirjaimen tukijalan alla olevan väriltään vihreän ja vaaleankeltaisen/vaaleanvihreän koristeen on tarkoitus kuvata Langan kukkuloille ominaisia kumpuilevia niittyjä. Tunnusta ympäröi tummanvihreä kehä, jossa on valkoisin suuraakkosin teksti ”ROCCAVERANO” ja keskellä alhaalla tyylitelty pieni valkoinen kukka. Tunnus on painettu valkoiselle pohjalle.”

YHTENÄINEN ASIAKIRJA

”Robiola di Roccaverano” / ”Roccaverano”

EU-nro: PDO-IT-0024-AM03 – 11.4.2022

SAN (X) SMM ( )

1. Nimi tai nimet

”Robiola di Roccaverano” / ”Roccaverano”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1. Tuotelaji

Luokka 1.3 – Juustot

3.2. Kuvaus 1 kohdassa nimetystä tuotteesta

”Robiola di Roccaverano” -juusto / ”Roccaverano”-juusto valmistetaan tuoreesta juustomassasta ja kypsytetään tai jälkikypsytetään, ja sitä tuotetaan läpi vuoden.

SAN-tuote ”Robiola di Roccaverano” / ”Roccaverano” on lieriön muotoinen, sileäpintainen, reunoiltaan hieman kohonnut, ja juuston pohja on hieman kovera. Halkaisija on 10–14 cm, korkeus 2,5–4 cm ja paino 250–400 g. Nämä arvot koskevat vähimmäisajan kypsynyttä tuotetta.

Robiola di Roccaverano -juuston / Roccaverano-juuston rasva-, proteiini- ja tuhkapitoisuutta koskevat vertailuarvot ovat seuraavat:

Rasvat: vähintään 40 prosenttia kuiva-aineesta

Proteiinit: vähintään 34 prosenttia kuiva-aineesta

Tuhka: vähintään 3 prosenttia kuiva-aineesta.

Robiola di Roccaverano -juuston / Roccaverano-juuston aistinvaraiset ominaisuudet kypsyysasteesta riippuen ovat seuraavat:

Prodotto fresco (tuore tuote), kypsytetty 4–10 päivää: kuori voi olla ohuen luonnollisen homekerroksen peittämä, joskaan ei aina; ulkopinta voi olla väriltään maidonvalkoinen tai oljenkeltainen; sisus on väriltään maidonvalkoinen; rakenne: kermamaisen pehmeä; maku ja aromi: mieto, maukas ja/tai kevyesti hapan.

Prodotto affinato (kypsä tuote), kypsytetty vähintään 11 päivää: kuori voi olla ohuen luonnollisen homekerroksen peittämä; ulkopinta on kermanvalkoinen, oljenkeltainen tai kevyesti punertava; sisus on väriltään maidonvalkoinen; rakenne: pehmeä, kypsymisen myötä hieman tiivistynyt, toisinaan kuoren alla oleva maukas kerros on kermamainen.

Robiola di Roccaverano -juuston / Roccaverano-juuston aromit ja maut voimistuvat pistäviksi kypsymisen aikana.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

3.3.1. Raaka-aineet (vain jalostetut tuotteet)

Robiola di Roccaverano -juusto / Roccaverano-juusto valmistetaan täysrasvaisesta raakamaidosta, jota saadaan ainoastaan tuotantoalueelta Roccaverano- ja Camosciata Alpina -rotujen vuohista ja niiden risteytyksistä; maidon on oltava peräisin perättäisistä lypsyistä, jotka on suoritettu 24–48 tunnin aikana.

3.3.2. Rehu (vain eläinperäiset tuotteet)

Vuohien ravinto perustuu laiduntamiseen 1. maaliskuuta ja 30. marraskuuta välisenä aikana sekä tuore- ja/tai kuivarehuun ja tuoreisiin tai jalostettuihin viljanjyviin, palkokasveihin ja öljykasveihin. Niitty-, ruoho- ja metsälaidunlohkot on merkittävä valvontaelimen ylläpitämään rekisteriin. Eläinten ruokinnassa käytettävän rehun on oltava yli 80-prosenttisesti peräisin tuotantoalueelta. Maissisäilörehun ja tuoresäilörehun käyttö on kiellettyä. Eläinten ravinto ei saa sisältää muuntogeenisiä organismeja. Juuston valmistuksessa ei saa käyttää maitoa, joka on peräisin sellaisilta karjatiloilta, joilla ei ole laidunmaata.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Robiola di Roccaverano -juuston / Roccaverano-juuston valmistuksessa käytetyn maidon on oltava peräisin rajatulla maantieteellisellä alueella kasvatetusta karjasta.

Maidon tuotannon sekä juuston valmistuksen ja kypsytyksen on tapahduttava rajatulla maantieteellisellä alueella.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Pakkaamisen on tapahduttava tuotantoalueella, koska kyseessä on sisältä pehmeä ja tuore juusto ja koska kuoren puuttuminen voi kuivattaa tai hapettaa juuston, tai muuttaa sen rasvakoostumusta. Lisäksi juuston merkitseminen pysyvästi on mahdotonta tuotantovaiheessa kuoren puuttumisen vuoksi.

3.6. Tuotteen, johon rekisteröity nimi viittaa, merkitsemistä koskevat erityiset säännöt

Kulutukseen saatettaessa juustoon on kiinnitettävä pakkauksen sulkeva tarrasinetti, jossa on SAN-logo. Logon alaosaan merkitään tuottajayrityksen tunnistekoodi ja etiketin juokseva numero okranväriselle pohjalle. Vasta tämän sinetin kiinnittämisen jälkeen tuote voidaan saattaa markkinoille suojatulla alkuperänimityksellä ”Robiola di Roccaverano” tai suojatulla alkuperänimityksellä ”Roccaverano”. Etiketissä on ilmoitettava kypsyttäjän/pakkaajan nimi, yrityksen nimi ja osoite. Muiden kuin nimenomaisesti mainittujen luonnehdintojen lisääminen on lisäksi kiellettyä. Nimiin, yrityksiin tai tuotemerkkeihin viittaavat merkinnät ovat kuitenkin sallittuja, kunhan ne eivät ole luonteeltaan mainostavia tai kuluttajaa harhaan johtavia. Lisäksi on sallittua käyttää muita totuudenmukaisia ja todennettavissa olevia viittauksia, jotka ovat voimassa olevien säännösten nojalla sallittuja ja jotka eivät ole ristiriidassa tuote-eritelmän tarkoituksen ja sisällön kanssa.

Kukin yksittäinen juusto saatetaan kulutukseen kokonaisena, pakattuna ja sinetillä varustettuna. Jos Robiola di Roccaverano -juusto / Roccaverano-juusto siirretään pakkaamattomana kypsytettäväksi ja/tai jälkikypsytettäväksi tuotantoalueella sijaitsevalle kypsyttäjälle, sen mukana on toimitettava asiakirja, jossa esitetään ilmaisu ”Robiola di Roccaverano” tai ”Roccaverano”, valmistettujen juustojen lukumäärä, EU:n tunnusten lukumäärä ja niiden sarjanumerot.

SAN-logo muodostuu tyylitellystä R-kirjaimesta: Ruskealla isolla R-kirjaimella tyylitellyssä graafisessa tunnuksessa on kuvattuna Roccaveranon kunnan historiallista tornia muistuttava sakaraharjainen torni; R-kirjaimen lenkissä on Robiola di Roccaverano -juusto / Roccaverano-juusto, ja kirjaimen tukijalan alla olevan väriltään vihreän ja vaaleankeltaisen/vaaleanvihreän koristeen on tarkoitus kuvata Langan kukkuloille ominaisia kumpuilevia niittyjä. Tunnusta ympäröi tummanvihreä kehä, jossa on valkoisin suuraakkosin teksti ”ROCCAVERANO” ja keskellä alhaalla tyylitelty pieni valkoinen kukka. Tunnus on painettu valkoiselle pohjalle.

4. Maantieteellisen alueen tarkka rajaus

Maantieteellinen alue käsittää seuraavat kunnat Astin maakunnassa: Bubbio, Cessole, Loazzolo, Mombaldone, Monastero Bormida, Olmo Gentile, Roccaverano, San Giorgio Scarampi, Serole ja Vesime; Alessandrian maakunnassa: Cartosio, Castelletto d’Erro, Denice, Malvicino, Merana, Montechiaro d’Acqui, Pareto, Ponti ja Spigno Monferrato.

5. Yhteys maantieteelliseen alueeseen

5.1. Maantieteellisen alueen erityisyys

Maan pintakerros on savimaata, ja sen alapuolella on merkelipitoinen kerros. Tietyillä alueilla maanpinnan vajoaminen on synnyttänyt hienojakoisten maa-ainesten kasaumia, joissa savikerros on erittäin syvä ja vedensitomiskyky korkea, minkä vuoksi maa on erittäin hedelmällistä. Ilmasto on tyypillinen mannerilmasto, jolle ovat ominaisia hyvin kylmät jaksot, runsaat lumisateet, tiheään vaihtelevat pakkas- ja suojasäät talvisin ja kesäkuun lopussa nopeasti tapahtuva lämpötilan nousu. Sademäärien vaihtelu on vähäistä, ja vuotuisen sademäärän keskiarvo on 300 mm. Vähiten sataa keväisin ja kesäisin, jolloin alueella saattaa olla huomattavan kuivaa. Nämä maaperä- ja ilmasto-olosuhteet vaikuttavat alueen niittyjen ja laidunten rehuntuotantoon. Kasvillisuus on monilajista ja koostuu pääasiassa heinäkasveista (noin 75 %) ja palkokasveista (noin 25 %), joiden lisäksi niityillä on runsaasti mauste- ja lääkekasveja. Pääasiallisia heinäkasveja ovat raiheinät (Lolium spp.), koiranheinä (Dactylis glomerata), natalajit (Festuca spp.), nurmikat (Poa spp.), tuoksusimake jne. Pääasiallisia palkokasveja ovat mäkiapila (Trifolium montanum), keltamaite (Lotus corniculatus), kärsämöt (Achillea spp.) jne. Lääkekasveista on tuoksusimakkeen lisäksi hyvä mainita erilaiset sarjakukkaiskasvit, kuten luonnonvarainen porkkana (Daucus carota carota), pelto-ohdake (Cirsium arvense), salvia (Salvia officinalis), laventeli (Lavandula latifolia), eri ajuruoholajit (Thymus spp.), tuoksuruuta (Ruta graveolens), koiranruusu (Rosa canina canina) jne. Tämän rehukasvivalikoiman sisältämien ravintoaineiden suhde on luonnostaan tasapainossa hiilihydraattien, proteiinien ja vitamiinien osalta, jolloin vuohien kasvatukseen saatava rehuravinto on korkealaatuista. Vuohet laiduntavat myös metsissä, mikä on tärkeää maaperän suojelun kannalta ja suojaa myös eläimiä kesän kuumuudelta.

5.2. Tuotteen erityisyys

”Robiola di Roccaverano” / ”Roccaverano” on pienikokoinen pehmeä ja kuoreton juusto. Sille on omaleimaista reiätön valkea sisus. Sisuksen koostumus vaihtelee samettimaisesta ja taikinamaisesta tiiviiseen ja kiinteään, mikä tekee juustosta suussasulavan maukkaan. Yrttien ja lääkekasvien aromien ansiosta juustossa on selkeä ja pistävä jälkimaku, joka muistuttaa paahdetun pähkinän ja vuohen tuoksuja.

5.3. Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

”Robiola di Roccaverano” -juuston / ”Roccaverano”-juuston erityiset tuoksu- ja makuominaisuudet johtuvat juuston valmistuksessa käytetystä laadukkaasta raakamaidosta. Maidon laatuun vaikuttaa eläinten rehun korkea laatu.

Runsasaromisen kasvillisuuden erityisominaisuudet siirtyvät luonnollisesti myös maitoon, minkä vuoksi ”Robiola di Roccaverano” -juuston / ”Roccaverano”-juuston tuoksu erottaa sen kaikista muista juustoista.

Käsikirjoituksessaan vuodelta 1899 Pistone-niminen pappi kertoo Roccaveranon seurakunnan ja alueen kylien historiasta vuosina 960–1860. Poliittisesti kiinnostavista historiallisista tiedoista ilmenee myös talouteen liittyviä seikkoja, jotka korostavat ”Robiola di Roccaverano” -juuston / ”Roccaverano”-juuston merkitystä. Roccaveranossa esimerkiksi järjestettiin vuosittain viidet markkinat, jotka tarjosivat tilaisuuden myydä ulkomaille vietäväksi ”erinomaisia Robiole-juustoja”. Tekstissä puhutaan tarkoituksellisesti ulkomaille viemisestä, koska tuohon aikaan tämä juusto tunnettiin Italian lisäksi myös Ranskassa. Vaikuttaa siis siltä, että Robiola-juustoa ei pidetty aivan tavallisena juustona, koska sen erityiset ominaisuudet erottivat sen muista juustoista. ”Robiola di Roccaverano” -juustoa / ”Roccaverano”-juustoa voi säilyttää myös öljyllä täytetyissä lasiruukuissa tai olkien päällä kuuden kuukauden ajan.

Tuote-eritelmän julkaisutiedot

Tuote-eritelmän teksti on saatavilla kokonaisuudessaan seuraavassa osoitteessa: http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalous- sekä elintarvikeministeriön verkkosivustolle (www.politicheagricole.it) ja valitsemalla ensin ”Qualità” (ylhäällä oikealla), sen jälkeen ”Prodotti DOP IGP STG” (vasemmassa reunassa) ja lopuksi ”Disciplinari di Produzione all’esame dell’UE”.

(1) EUVL L 343, 14.12.2012, s. 1.